《芍药花分赋拈得七言长律》
清代·戴梓

春去惊看芍药花，痴情浑入美人家。华清薄醉风前亸，浣苧多颦月里斜。

艳质岂无疏雨妒，娇香合有上卿加。缘谁破泣朝承露，意我多愁夜吐葩。

粉黛横陈期梦接，胭脂遥引隔阑奢。翻阶翠落娟娟影，照槛光流片片霞。

书带易窥金作埒，蒹葭难倚玉为沙。若教持赠魂应断，无那香肌隐绛纱。

作者简介：（1648—1725）清浙江钱塘人，字文开。通天文算法，能自制火器。三藩乱时，以布衣从康亲王杰书军，授道员。战后，得康熙帝召见，授侍讲，参与纂修《律吕正义》。后遭人谗毁，谪戍关东，靠售书画文字度日。所造“连珠铳”，实为原始机关枪。有《耕烟草堂诗钞》。